Diari Oficial de la Generalitat Valenciana


Sumari del DOGV 9994, del 27-11-2024 (2024/12405)

RESOLUCIÓ de 18 de novembre de 2024, per la qual s'aproven les bases reguladores per a la concessió de subvencions a ajuntaments de la Comunitat Valenciana, els seus organismes públics i altres entitats de dret públic, les seues empreses públiques, públicoprivades i societats mercantils participades majoritàriament pels ajuntaments del Programa d'ajuda a la construcció de vivendes en lloguer social en edificis energèticament eficients del PRTR 2021-2026, finançat per la UE-NextGeneration EU, convocatòria 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9994

Data del DOGV
:   27-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12399

CVE
:   QYEJ-S-1014-19361

Data del document
:   18-11-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * ajuda pública
    * lloguer
    * habitatge

El Consell Europeu va aprovar el 21 de juny de 2020 la creació del programa NextGeneration EU, el major instrument d’estímul econòmic mai finançat per la Unió Europea, en resposta a la crisi sense precedents causada pel coronavirus.

En el marc de la iniciativa NextGenerationEU es creà el Mecanisme europeu de recuperació i resiliència, instrument que posà a disposició dels 27 estats membres suport a través de transferències directes i préstecs per a incrementar les inversions públiques i mamprendre reformes que contribuïren a la recuperació de l’economia i l’ocupació, orientades a abordar els principals reptes econòmics i socials post Covid-19.

El Reglament (UE) 2021/241, del Parlament Europeu i del Consell, de 12 de febrer de 2021, pel qual es va establir el Mecanisme de recuperació i resiliència, en l’article 17, assenyala: «els estats membres elaboraran plans de recuperació i resiliència nacionals per a aconseguir els objectius establits en l’article 4. En estos plans s’establirà el programa de reformes i inversions de l’estat membre de què es tracte». En compliment del mencionat reglament (UE) 2021/241, de 12 de febrer, el Govern d’Espanya va elaborar el Pla de recuperació, transformació i resiliència d’Espanya per a remetre’l a la Comissió Europea.

Les mesures que inclou el Pla nacional complixen els sis pilars establits pel Reglament del Mecanisme de recuperació i resiliència, i s’articulen al voltant de quatre eixos principals: la transició ecològica, la transformació digital, la cohesió social i territorial i la igualtat de gènere. Estos quatre eixos de treball es desenrotllen a través de deu polítiques palanca que integren al seu torn 30 components o línies d’acció. El component 2 és el Pla de rehabilitació de vivenda i regeneració urbana, centrat a impulsar les actuacions de rehabilitació i millora del parc d’edificis, tant en àmbits urbans com rurals, amb el marc estratègic de l’Agenda Urbana Espanyola, que fomenta també la construcció de vivendes de lloguer social amb estàndards de la màxima qualitat i eficiència.

En este context, el Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència articula i regula, entre altres, el programa d’ajuda a la construcció de vivendes en lloguer social en edificis energèticament eficients que s’enquadra específicament en la inversió C02.I02 «Programa de construcció de vivendes en lloguer social en edificis energèticament eficients». Este programa contribuïx a complir els objectius del Pla de recuperació, transformació i resiliència, finançat per la Unió Europea, NextGenerationEU, que és la promoció de vivenda social, per mitjà d’un mecanisme de concessió directa a les comunitats autònomes i a les ciutats de Ceuta i Melilla, basat en la col·laboració que estes poden desenrotllar en la gestió dels fons, d’acord amb criteris ajustats als principis constitucionals i a l’orde de distribució de competències, per la qual cosa són les responsables dels procediments de concessió de les ajudes previstes.

La concessió de les subvencions establides pel Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència, permet a les comunitats autònomes beneficiàries executar les mateixes activitats objecte dels fons, a través de les inversions directes que puguen efectuar amb càrrec a estos crèdits i d’acord amb la reserva prèvia de pressupost que puguen establir, i també destinar els crèdits corresponents als destinataris últims previstos en este, segons el que es determine en les convocatòries respectives.

Entre altres, este reial decret establix les bases reguladores per a la concessió d’ajudes econòmiques del Programa d’ajuda a la construcció de vivendes en lloguer social en edificis energèticament eficients, l’objecte de les quals és el foment i l’increment del parc públic de vivendes energèticament eficients destinades al lloguer social o a preu assequible, mitjançant la promoció de vivendes de nova construcció o la rehabilitació d’edificis no destinats actualment a vivenda, sobre terrenys de titularitat pública, tant d’administracions públiques, organismes públics i altres entitats de dret públic, com d’empreses públiques, publico-privades i societats mercantils participades majoritàriament per les administracions públiques, per a ser destinades al lloguer o a la cessió en ús, d’acord amb les condicions previstes en este programa, les quals podran ser finançades íntegrament pels promotors públics.

En compliment dels objectius establits en l’annex a la Decisió d’execució del Consell (CID, per les sigles en anglés), de 16 de juny de 2021, relativa a l’aprovació de l’avaluació del Pla de recuperació, transformació i resiliència d’Espanya, la concessió i l’execució de les ajudes d’este programa haurà de donar suport específicament al compliment de l’objectiu núm. 31 del CID: vivendes noves construïdes per a lloguer social o a preus assequibles que complisquen els criteris d’eficiència energètica (20.000 vivendes), el segon trimestre de 2026.

Este programa s’executa a través de la fórmula de concessió d’ajudes a administracions públiques, organismes públics i altres entitats de dret públic mitjançant convocatòria pública de subvencions per a cobrir una part dels costos de construcció de vivendes, que seran destinades per a lloguer social o a preus assequibles durant un període determinat. En este cas, no hi ha *selectivity*, i per això es considera que no hi ha ajuda d’estat.

A la concessió d’estes subvencions li és aplicable el Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència, que en el títol IV, sobre les especialitats de gestió del pla, establix, en el capítol V, mesures d’agilitació de les subvencions finançables. Amb caràcter bàsic, l’article 61.1 regula que les bases reguladores de les subvencions finançables amb fons europeus podran incorporar la seua convocatòria.

Segons l’article 62.1 del Reial decret llei 36/2020, de 30 de desembre, a la concessió d’estes subvencions li és aplicable el règim de concurrència no competitiva, per remissió de l’article 24 del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19. Este Decret llei 6/2021, d’1 d’abril, establix un règim especial de gestió de les actuacions incloses en el Pla de recuperació, transformació i resiliència finançat pel Mecanisme europeu de recuperació i resiliència (NextGenerationEU).

D’altra banda, el mateix article 62.1 del Reial decret llei 36/2020, de 30 de desembre, establix que, en el cas de subvencions relacionades finançables amb fons europeus, regulades per la Llei 38/2003, de 17 de novembre, general de subvencions, l’objecte de les quals siga finançar actuacions o situacions concretes que no requerisquen una valoració comparativa amb altres propostes, es podran dictar les resolucions de concessió per orde de presentació de sol·licituds una vegada fetes les comprovacions de concurrència de la situació o actuació subvencionable i el compliment de la resta de requisits exigits, fins a l’esgotament del crèdit pressupostari assignat en la convocatòria. I, a més, establix en l’apartat 3 del mencionat article 62 que la quantia total màxima fixada inicialment en la convocatòria respectiva es podrà ampliar dins dels crèdits disponibles, sense necessitat d’una nova convocatòria.

D’acord amb el que s’establix en l’article 62, apartats 1 i 2, del Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència, les propostes d’actuacions que es pretenguen finançar amb càrrec al programa aniran acompanyades d’una memòria-programa que definisca cada actuació en tots els seus aspectes i justifique la seua viabilitat tècnica i econòmica. Esta memòria-programa és un dels documents que hauran d’aportar les entitats sol·licitants. Estes actuacions requeriran la subscripció d’un acord en el si de la comissió bilateral de seguiment entre el Ministeri de Vivenda i Agenda Urbana, la Comunitat Valenciana i l’entitat beneficiària corresponent.

Una vegada examinades les sol·licituds i havent comprovat que estes complixen els requisits establits en les presents bases, s’emetrà una proposta per part de l’òrgan col·legiat al Ministeri de Vivenda i Agenda Urbana per a la firma d’un acord a tres, entre el ministeri citat, la Generalitat i l’entitat beneficiària corresponent, que regularà els compromisos i els aspectes econòmics en funció dels requisits establits en la resolució de bases reguladores, la sol·licitud de l’entitat sol·licitant i la normativa aplicable.

A més, segons establix l’article 13 del Decret llei 6/2021, d’1 d’abril, «en la tramitació dels expedients, s’aplicarà la tramitació d’urgència i es reduiran a la mitat tots els terminis previstos per al procediment ordinari en les normes que siguen aplicables en cada cas, llevat dels terminis relatius a la presentació de sol·licituds i recursos. Així mateix, tindran preferència per a la tramitació a l’efecte del que preveu l’article 71.2 de la Llei 39/2015, d’1 d’octubre, del procediment administratiu comú de les administracions públiques.»

Les ajudes de la present resolució estan contingudes en el Pla estratègic de subvencions, per al període 2024-2026, aprovat per la Resolució de 18 de juny de 2024, de la Vicepresidència i Conselleria de Servicis Socials, Igualtat i Vivenda, per la qual s’aprova el Pla estratègic de subvencions de la Vicepresidència i Conselleria de Servicis Socials, Igualtat i Vivenda per al període 2024-2026.

Igualment, seran aplicables la Llei 38/2003, de 17 de novembre, general de subvencions, i el seu reglament de desplegament, aprovat pel Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; la Llei 8/2023, de 27 de desembre, de pressupostos de la Generalitat per a l’exercici 2024; el Reial decret llei 36/2020, de 30 de desembre; el Decret llei 6/2021, d’1 d’abril, i la resta de normativa que s’haja d’aplicar.

En virtut de tot el que s’ha mencionat adés, complits els tràmits procedimentals oportuns, vistes la Llei 39/2015, d’1 d’octubre, del procediment administratiu comú de les administracions públiques; la Llei 38/2003, de 17 de novembre; la Llei 1/2015, de 6 de febrer; el Decret 112/2023, de 25 de juliol, i les seues modificacions, pel qual establix l’estructura orgànica bàsica de la Presidència i de les conselleries de la Generalitat o el que el substituïsca; el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda o el que el substituïsca; l’Orde 2/2024, de 14 de maig, de la Vicepresidència Segona i Conselleria de Servicis Socials, Igualtat i Vivenda, per la qual es desplega el Decret 132/2023, de 10 d’agost, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda; el Decret llei 6/2021, d’1 d’abril, que remet a l’article 62 del Reial Decret llei 36/2020, de 30 de desembre, i altres normes aplicables en general i en cas pertinent,

RESOLC

*Primer*

Aprovar les bases reguladores per a la concessió de subvencions a ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publicoprivades i societats mercantils participades majoritàriament pels ajuntaments del Programa d’ajuda a la construcció de vivendes en lloguer social en edificis energèticament eficients del Pla de recuperació, transformació i resiliència, finançat per la Unió Europea, NextGeneration EU, a la Comunitat Valenciana, que diu literalment:

*Base primera. Objecte*

1. Les presents bases reguladores tenen com a objecte regular la concessió de subvencions a ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publicoprivades i societats mercantils participades majoritàriament pels ajuntaments del Programa d’ajuda a la construcció de vivendes en lloguer social en edificis energèticament eficients comprés en el Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència (d’ara en avant, Reial decret 853/2021, de 5 d’octubre). D’acord amb el que preveu l’article 62 del Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència (d’ara en avant, Reial decret llei 36/2020, de 30 de desembre) i el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19 (d’ara en avant, Decret llei 6/2021, d’1 d’abril), a la concessió d’estes subvencions li és aplicable el règim de concurrència no competitiva.

2. L’execució de la inversió C02.I02 «Programa de construcció de vivendes en lloguer social en edificis energèticament eficients» té com a objecte el foment i l’increment del parc públic de vivendes energèticament eficients destinades al lloguer social o a preu assequible, mitjançant la promoció de vivendes de nova construcció o la rehabilitació d’edificis no destinats actualment a vivenda, sobre terrenys de titularitat pública, tant d’administracions públiques, organismes públics i altres entitats de dret públic, com d’empreses públiques, publico-privades i societats mercantils participades majoritàriament per les administracions públiques, d’acord amb el que s’indica en l’article 59 del Reial decret 853/2021, de 5 d’octubre, per a ser destinades al lloguer o a la cessió en ús, d’acord amb les condicions previstes en este programa en l’acord de la comissió bilateral aplicable corresponent i en les presents bases.

3. En compliment dels objectius establits en l’annex a la Decisió d’execució del Consell (CID, per les sigles en anglés), de 16 de juny de 2021, relativa a l’aprovació de l’avaluació del Pla de recuperació, transformació i resiliència d’Espanya (d’ara en avant, PRTR), la concessió i l’execució de les ajudes d’este programa haurà de donar suport específicament al compliment de l’objectiu núm. 31 del CID: Vivendes noves construïdes per a lloguer social o a preus assequibles que complisquen els criteris d’eficiència energètica (20.000 vivendes), el segon trimestre de 2026, inclòs dins del component 2 «Implementació de l’Agenda Urbana Espanyola: Pla de rehabilitació i regeneració urbana».

D’acord amb l’article 65.2 del Reial decret 853/2021, de 5 d’octubre, a l’efecte de complir l’etiquetatge climàtic i mediambiental, el cost de les actuacions de construcció de vivendes en lloguer social en edificis energèticament eficients es correspon amb el camp d’intervenció 025 ter «Construcció de nous edificis energèticament eficients» de l’annex VI del Reglament (UE) 2021/241, de 12 de febrer.

Per al citat camp d’intervenció 025 ter, en este annex VI s’indiquen uns coeficients per al càlcul de l’ajuda als objectius climàtics i mediambientals del 40 %.

*Base segona. Requisits dels edificis objecte de les actuacions*

1. Podran obtindre finançament amb càrrec a les ajudes d’este programa les promocions de vivendes de nova construcció o rehabilitació d’edificis no destinats actualment a vivenda, sobre terrenys de titularitat pública, i que es destinen al lloguer social o cessió en ús durant un termini mínim de 50 anys, des de l’endemà de la data de l’obtenció de la qualificació definitiva, i amb les obligacions que s’establisquen en l’acord bilateral que es firme a este efecte en cada cas.

La destinació per un termini d’almenys 50 anys a l’arrendament social o a preu assequible haurà de constar, en tot cas, en una nota marginal en el Registre de la Propietat.

2. Per a poder obtindre finançament amb càrrec a les ajudes d’este programa, els edificis que es construïsquen hauran de tindre un consum d’energia primària no renovable inferior als valors límit inclosos en la taula 1, en funció de la zona climàtica en la qual se situe l’edifici, segons la classificació climàtica del Codi tècnic de l’edificació. Estos valors límit suposen una reducció del 20 % respecte als establits en la secció HE0 del document bàsic DB HE d’estalvi d’energia del CTE, per a edificis nous destinats a ús residencial de vivendes.

*Taula 1.* Valor límit Cep,nren,lim

|  |  |  |  |  |  |  |
| --- | --- | --- | --- | --- | --- | --- |
|  | Cep,nren,lim[kWh/m²·any] | | | | | |
| a | A | B | C | D | E |
| Territori peninsular | <  16,0 | <  20,0 | <  22,4 | <  25,6 | <  30,4 | <  34,4 |

  

En els edificis objecte d’este programa s’han de complir els requisits següents:

a) Que el projecte incloga un estudi de gestió de residus de construcció i demolició que indique explícitament que complix amb el que establix el Reial decret 853/2021, de 5 d’octubre; el Reial decret 105/2008, d’1 de febrer, pel qual es regula la producció i gestió dels residus de construcció i demolició (d’ara en avant, Reial decret 105/2008, d’1 de febrer), i la Llei 7/2022, de 8 d’abril, de residus i sòls contaminats per a una economia circular, que es desenrotllarà posteriorment en el corresponent pla de gestió de residus de construcció i demolició, conforme al que establix el Reial decret 105/2008, d’1 de febrer, en què es compliran les condicions següents:

1r Almenys el 70 % (en pes) dels residus de construcció i demolició no perillosos (exclòs el material natural mencionat en la categoria 17 05 04 en la Llista europea de residus establida per la Decisió 2000/532/EC) generats en el lloc de construcció s’haurà de preparar per a reutilització, reciclatge i recuperació d’altres materials, incloses les operacions de rebliment utilitzant residus per a substituir altres materials, d’acord amb la jerarquia de residus i el Protocol de gestió de residus de construcció i demolició de la UE.

2n Els operadors hauran de limitar la generació de residus en els processos relacionats amb la construcció i la demolició, de conformitat amb el Protocol de gestió de residus de construcció i demolició de la UE, tenint en compte les millors tècniques disponibles i utilitzant la demolició selectiva per a permetre l’eliminació i la manipulació segura de substàncies perilloses i facilitar la reutilització i el reciclatge d’alta qualitat mitjançant l’eliminació selectiva de materials, utilitzant els sistemes de classificació disponibles per a residus de construcció i demolició. Així mateix, s’establirà que la demolició es duga a terme preferiblement de manera selectiva i la classificació es faça de manera preferent en el lloc de generació dels residus.

b) Que el disseny de l’edifici i les tècniques de construcció donen suport a la circularitat i, en particular, demostre, amb referència a l’ISO 20934 o altres normes per a avaluar la capacitat de desmuntatge o adaptabilitat dels edificis, com està dissenyat per a ser més eficient en l’ús de recursos, adaptable, flexible i desmuntable per a permetre la reutilització i el reciclatge, per mitjà d’una declaració responsable.

c) Retirar de l’àmbit d’actuació els productes de construcció que continguen amiant. La retirada s’haurà de dur a terme d’acord amb el que establix el Reial decret 396/2006, de 31 de març, pel qual s’establixen les disposicions mínimes de seguretat i salut aplicables als treballs amb risc d’exposició a l’amiant, per una empresa autoritzada legalment. La gestió dels residus originats en el procés haurà de fer-se d’acord amb el que s’establix en el Reial decret 105/2008, d’1 de febrer, mitjançant declaració responsable.

d) Que quede justificat que l’actuació proposada complix el principi de no causar un perjuí significatiu al medi ambient (DNSH per les sigles en anglés) i la seua normativa aplicable, tant nacional com europea, i, en particular, en el que disposa el PRTR; el Reglament (UE) 2021/241, del Parlament Europeu i del Consell, de 12 de febrer de 2021, pel qual es va establir el Mecanisme de recuperació i resiliència (d’ara en avant, Reglament (UE) 2021/241, de 12 de febrer) i la seua normativa de desplegament; el Reglament (UE) 2020/852, del Parlament Europeu i del Consell, de 18 de juny de 2020, i d’acord amb la Guia tècnica de la Comissió Europea (2021/C 58/01) sobre l’aplicació d’este principi, per mitjà d’una declaració responsable.

e) Un certificat d’eficiència energètica de l’edifici acabat i un certificat de la consecució d’un consum d’energia primària no renovable inferior als valors límit inclosos en la taula 1 indicada prèviament, en funció de la zona climàtica en la qual se situe l’edifici, els dos firmats per un tècnic competent.

3. Les actuacions objecte d’ajuda hauran de complir la normativa vigent que els siga aplicable, així com disposar de les llicències i autoritzacions administratives preceptives.

*Base tercera. Destinataris últims de les ajudes*

1. Podran ser destinataris últims d’estes ajudes els ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publico-privades i societats mercantils participades majoritàriament pels ajuntaments de la Comunitat Valenciana que promoguen, amb destinació a lloguer social o a preu assequible, vivendes en edificis de nova construcció o rehabilitació d’edificis no destinats actualment a vivenda, sobre terrenys de titularitat pública, tant d’administracions públiques, organismes públics i altres entitats de dret públic, o d’empreses públiques, publico-privades i societats mercantils participades majoritàriament per administracions públiques, durant un termini d’almenys 50 anys, comptats des de l’endemà de la data de l’obtenció de la qualificació definitiva, que complisquen amb els requisits establits en la base segona. Estes hauran d’estar finalitzades el 30 de juny de 2026, sense perjuí de les possibles pròrrogues que puguen establir-se de conformitat amb l’article 4.7 del Reial decret 853/2021, de 5 d’octubre.

Podran finançar-se actuacions iniciades amb posterioritat a l’1 de febrer de 2020.

Les actuacions que es finançaran es determinaran seguint el rigorós orde de presentació de les sol·licituds, una per cada actuació, sense perjuí del que s’establix en la base dotzena.

2. No podran obtindre la condició de destinatària última d’estes ajudes les entitats sol·licitants en les quals concórrega alguna de les circumstàncies següents:

a) Quan tinguen deutes amb l’administració concedent per reintegraments de subvencions en període executiu o, en el cas de beneficiàries contra les quals no es puga usar la via de constrenyiment, deutes no atesos en període voluntari, segons el que disposa l’article 21 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions (d’ara en avant, Reial decret 887/2006, de 21 de juliol).

En este context, subscriurà, juntament amb la sol·licitud d’ajuda, una declaració responsable de no tindre pendents obligacions de reintegrament de subvencions o ajudes o, si és el cas, que les ha complides.

Tampoc podran ser destinatàries últimes de les ajudes les entitats sol·licitants en les quals concórrega alguna de la resta de circumstàncies establides en l’article 13 de la Llei 38/2003, de 17 de novembre; en concret, hauran de trobar-se al corrent en el compliment de les seues obligacions tributàries i amb la Seguretat Social. Quant a este aspecte, amb la presentació de la sol·licitud d’ajuda, podrà autoritzar l’òrgan administratiu concedent perquè puga obtindre directament l’acreditació de les circumstàncies previstes en els articles 18 i 19 del Reial decret 887/2006, de 21 de juliol, a través de certificats telemàtics, i en este cas no haurà d’aportar el certificat corresponent. Això no obstant, podrà denegar expressament el consentiment i haurà d’aportar, llavors, els certificats corresponents.

A més del que s’ha exposat, atenent el que s’establix en l’Acord de 3 d’octubre de 2023, del Consell, pel qual es determinen els aspectes addicionals que ha de comprovar la Intervenció en l’exercici de la fiscalització del gasto, s’haurà de complir l’apartat 18.1.B d’este acord.

3. Les entitats destinatàries últimes de les ajudes hauran de destinar l’import íntegre de l’ajuda al pagament de les actuacions subvencionables corresponents.

4. Les entitats destinatàries últimes de les ajudes podran subcontractar o contractar amb tercers fins al 100 % de l’import de l’activitat subvencionada. Per a la subcontractació o contractació amb tercers de les activitats subvencionades, seran aplicables les previsions contingudes en l’article 29 de la Llei 38/2003, de 17 de novembre, i en l’article 68 del Reial decret 887/2006, de 21 de juliol.

5. L’incompliment per part de les entitats destinatàries últimes de les ajudes de l’obligació de destinar els béns a la finalitat concreta per a la qual, si és el cas, es concedix la subvenció, que es produirà en tot cas amb l’alienació o el gravamen del bé, serà causa de reintegrament, que generarà els interessos de demora corresponents, segons el que establixen la Llei 1/2015, de 6 de febrer; la Llei 38/2003, de 17 de novembre; el Reial decret 887/2006, de 21 de juliol, i la resta de normativa aplicable en matèria de subvencions, de manera que el bé estarà afecte al pagament del reintegrament siga quin siga el seu posseïdor, llevat que resulte ser un tercer protegit per la fe pública registral o es justifique l’adquisició dels béns amb bona fe i títol just.

*Base quarta. Obligacions i responsabilitats*

1. Els destinataris últims de les ajudes queden obligats a:

a) Complir totes i cada una de les obligacions establides en els articles 14 i 46 de la Llei 38/2003, de 17 de novembre.

b) Acceptar l’ajuda concedida. En este sentit, si en el termini de quinze (15) dies hàbils després de la data de recepció de la notificació de la concessió de l’ajuda, les entitats destinatàries últimes de les ajudes no renuncien expressament i per escrit a esta, s’entendrà que l’ajuda queda acceptada, tant en l’aspecte econòmic com en les altres condicions incloses en la resolució, així com en les de la present convocatòria d’ajudes.

c) Utilitzar l’ajuda per a la destinació concreta per a la qual ha sigut concedida.

d) En el cas de no poder dur a terme l’actuació per a la qual se li va concedir l’ajuda, comunicar la renúncia a l’expedient en el moment en què es produïsca la certesa de no executar-la i, en tot cas, sempre en el termini màxim de tres mesos des de l’endemà del dia en què tinga lloc la notificació de la resolució de concessió; així, es farà la devolució voluntària, que generarà els interessos de demora corresponents, segons el que establixen la Llei 1/2015, de 6 de febrer; la Llei 38/2003, de 17 de novembre, i el Reial decret 887/2006, de 21 de juliol, i la resta de la normativa aplicable en matèria de subvencions, des de la data de pagament fins a la data en la qual les entitats destinatàries últimes de les ajudes van fer la devolució efectiva.

e) Facilitar qualsevol document, informació o inspecció que l’administració concedent i altres intervinents consideren necessari per al control del compliment dels fins previstos.

f) Reportar mensualment les dades de les actuacions realitzades i facilitar tota la informació de seguiment que se li requerisca, i, en particular, la que haja de subministrar-se al sistema d’informació i gestió de seguiment del PRTR, d’acord amb el que es disposa en l’Orde HFP/1031/2021, de 29 de setembre.

g) Sotmetre’s a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.

h) Comprometre’s per escrit a concedir, com a condició per a rebre els fons, els drets i l’accés necessaris perquè l’òrgan competent, la Fiscalia europea, respecte dels estats membres participants en la cooperació reforçada en virtut del Reglament (UE) 2017/1939, de 12 d’octubre, l’Oficina Europea de Lluita contra el Frau (OLAF), el Tribunal de Comptes i, quan siga procedent, les autoritats nacionals competents, exercisquen plenament les competències respectives.

i) Mantindre un registre i conservar els documents justificatius, les dades estadístiques i la resta de documentació relacionada amb el finançament, així com els registres i els documents en format electrònic, durant un període de cinc anys a partir del pagament del saldo o, a falta d’este pagament, de l’operació. Així mateix, s’haurà d’actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.

j) Amb la finalitat de fer un seguiment i una coordinació adequats del present programa d’ajudes, podran ser requerits periòdicament informes de seguiment i dades en format de full d’Excel o CSV per a l’oportú tractament dels registres del Ministeri de Vivenda i Agenda Urbana, per la qual cosa les entitats destinatàries últimes de les ajudes hauran d’obtindre i custodiar la informació i documentació detallada en l’annex II del Reial decret 853/2021, de 5 d’octubre.

k) Les entitats destinatàries últimes de les ajudes estan subjectes a les obligacions d’informació, comunicació i publicitat incloses en: l’article 34 del Reglament (UE) 2021/241, de 12 de febrer, i la normativa europea i nacional que el desplegue, corresponent al present programa d’ajudes, així com les que s’establisquen per a este tema en la resolució de transferència de crèdit i els acords de les comissions bilaterals que se subscriguen en cada cas i que es referenciaran en la convocatòria corresponent; l’article 10 de l’Acord de finançament entre la Comissió i el Regne d’Espanya, i l’article 9 de l’Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.

2. A l’efecte de complir el que es preveu en l’article 22.2.d del Reglament (UE) 2021/241, de 12 de febrer:

– La subvenció s’haurà de registrar en la Base de dades nacional de subvencions segons el que preveu el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

– L’Administració i tots els òrgans que preveu l’article 22 de l’MRR podran accedir a la informació continguda en el Registre de titularitats reals, creat per l’Orde JUS/319/2018, o a altres bases de dades de l’Administració que puguen subministrar estes dades sobre els titulars reals.

– Es durà a terme la cessió d’informació entre estos sistemes i el sistema de fons europeus, segons les previsions contingudes en la normativa europea i nacional aplicable.

3. S’haurà d’incloure de manera visible la participació de la Unió Europea, el Ministeri de Vivenda i Agenda Urbana i la Generalitat en els cartells descriptius exteriors de la promoció i en les plaques commemoratives permanents que s’instal·laran. Amb este objectiu, s’utilitzarà el Manual de comunicació per a gestors i beneficiaris del Pla de transformació, recuperació i resiliència, elaborat per la Secretaria General de Fons Europeus, disponible en l’enllaç:

<https://soportesgffee.zendesk.com/hc/es/article_attachments/17828505487054>.

Per a fer-ho, en les mesures d’informació i comunicació de les actuacions que desenrotllen les inversions (cartells informatius, plaques, publicacions impreses i electròniques, material audiovisual, webs, anuncis i insercions en premsa, certificats, etc.), s’hauran d’incloure els logotips següents:

a) L’emblema de la Unió Europea.

b) Juntament amb l’emblema de la Unió, s’inclourà el text «Finançat per la Unió Europea-NextGeneration EU».

c) Al costat de l’emblema i el text dels apartats a i b s’haurà d’incloure el logo del PRTR, disponible en l’enllaç

<https://planderecuperacion.gob.es/identidad-visual>.

d) S’hauran de tindre en compte les normes gràfiques i els colors normalitzats establits en l’annex II del Reglament d’execució 821/2014. També es pot consultar la pàgina web següent:

<http://publications.europa.eu/code/es/es-5000100.htm>

I descarregar diversos exemples de l’emblema en:

<https://europa.eu/european-union/about-eu/symbols/flag_es#download>

Tots els cartells informatius i les plaques s’hauran de col·locar en un lloc ben visible i d’accés al públic.

Les entitats destinatàries últimes de les ajudes hauran d’incloure en qualsevol contracte o encàrrec relacionat amb l’execució de l’actuació, inclosa la subcontractació, la menció següent: «Pla de recuperació, transformació i resiliència, finançat per la Unió Europea, NextGeneration UE, i el Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer, així com la referència al Component C02 i Inversió I02, i a la gestió pel Ministeri de Vivenda i Agenda Urbana.»

*Base quinta. Compatibilitat de les ajudes*

Les subvencions d’este programa seran compatibles amb qualssevol altres ajudes públiques per a la mateixa finalitat, sempre que no se supere el cost total de les actuacions i sempre que la regulació de les altres ajudes, siguen d’àmbit nacional o europeu, ho admeten; així, és aplicable el que disposa l’article 9 del Reglament (UE) 2021/241, de 12 de febrer, que establix que l’ajuda concedida en el marc del mecanisme se sumarà a la proporcionada d’acord amb altres programes i instruments de la Unió. Cal precisar que les reformes i els projectes d’inversió podran rebre ajuda d’altres programes i instruments de la Unió sempre que esta ajuda no cobrisca el mateix cost, i s’evitarà el doble finançament entre programes del Mecanisme de recuperació i resiliència, així com amb altres instruments de la Unió.

En cas que les ajudes es consideren compatibles amb altres subvencions, ajudes, ingressos o recursos en el mateix àmbit d’actuació, procedents de qualssevol administracions o ens públics o privats, el beneficiari d’estes ajudes haurà d’identificar nítidament la traçabilitat dels gastos.

En tot cas, en la consecució de les fites i els objectius establits en la Decisió d’execució del Consell, de 16 de juny de 2021, relativa a l’aprovació de l’avaluació del PRTR d’Espanya, vinculats amb el desenrotllament d’este programa es consideraran exclusivament les actuacions finançades a través del Pla de recuperació, transformació i resiliència, finançat per la Unió Europea, NextGenerationEU, d’Espanya.

*Base sexta. Actuacions subvencionables*

Seran actuacions subvencionables aquelles necessàries per a dur a terme la construcció de noves vivendes o la rehabilitació d’edificis amb ús diferent de vivenda que es destinen al lloguer social, sempre que suposen un increment del parc públic de vivenda en lloguer assequible, i complisquen les condicions i requisits establits en este programa.

Quedaran excloses i, per tant, no seran actuacions objecte de subvenció, segons el que establix l’article 3 del Reial decret 853/2021, de 5 d’octubre, «les actuacions d’inversió en generadors tèrmics que utilitzen combustible d’origen fòssil.»

*Base sèptima. Quantia de l’ajuda*

1. Els promotors de les vivendes públiques podran obtindre una ajuda proporcional a la superfície útil de cada vivenda, de fins a un màxim 700 euros per metre quadrat de superfície útil de vivenda. La quantia màxima d’esta subvenció no podrà superar els 50.000 euros per vivenda, sense que en cap cas puga excedir del cost de les actuacions subvencionables.

2. Seran gastos subvencionables tots els inherents a la promoció de què es tracte, inclosos el cost de l’edificació, els gastos generals, els gastos corresponents als informes preceptius, el benefici industrial i qualsevol altre necessari sempre que tots consten degudament acreditats. No es consideren costos subvencionables els que corresponguen a llicències, taxes, impostos o tributs. No obstant això, l’IVA o l’impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.

*Base octava. Limitació del preu del lloguer*

1. El preu del lloguer de les vivendes haurà de figurar en la resolució de concessió de l’ajuda, i estarà limitat segons els criteris establits en l’acord de la comissió bilateral corresponent.

2. El preu màxim haurà d’establir-se tenint en compte el que s’establix en la normativa de vivenda protegida vigent de la Comunitat Valenciana.

3. La quantia màxima per metre quadrat de superfície útil de plaça de garatge, de traster o de qualsevol altra superfície addicional annexa a la vivenda s’establirà en el 60 % del preu màxim oferit per a les vivendes.

4. L’entitat sol·licitant podrà concedir bonificacions econòmiques per a adequar la quantia de la renda a la capacitat econòmica i composició de les unitats de convivència.

5. Les rendes de lloguer de les proposades per les entitats adjudicatàries s’actualitzaran anualment des de l’obtenció de la qualificació definitiva. Esta renda s’actualitzarà anualment de conformitat amb la legislació específica aplicable.

Respecte als contractes de lloguer formalitzats per l’entitat beneficiària amb els futurs inquilins, la renda de lloguer inicial o revisada d’estos serà aplicable en el moment de subscripció del contracte d’arrendament corresponent. En este contracte es concretarà l’actualització de la renda del lloguer, la qual es farà anualment de conformitat amb la legislació específica aplicable.

6. Segons l’article 66.2 del Reial decret 853/2021, de 5 d’octubre, «l’arrendador podrà percebre, a més de la renda inicial o revisada que li corresponga, el cost real dels servicis de què gaudisca l’arrendatari i se satisfacen per part de l’arrendador, així com les altres repercussions autoritzades per la legislació aplicable».

*Base novena. Arrendataris*

1. Les vivendes finançades amb càrrec a este programa només podran ser arrendades a persones que vagen a tindre el seu domicili habitual i permanent en la vivenda arrendada, prioritzant sempre el criteri social.

2. Les condicions que han de complir els arrendataris, en cada una de les actuacions, seran les establides en l’acord de la comissió bilateral corresponent, d’acord amb la proposta feta per l’entitat beneficiària, tenint en compte la regulació establida en la normativa de vivenda protegida vigent de la Comunitat Valenciana.

*Base dècima. Termini d’execució de les actuacions*

1. Les obres corresponents a actuacions finançades amb càrrec a este programa hauran d’estar acabades el 30 de juny de 2026, sense perjuí de les possibles pròrrogues que es puguen establir de conformitat amb l’article 4.7 del Reial decret 853/2021, de 5 d’octubre.

2. La documentació acreditativa de la finalització de les actuacions i del compliment de l’objecte de la subvenció s’haurà d’aportar a la direcció general competent en matèria de vivenda abans del 2 de novembre de 2026.

*Base onzena. Presentació de sol·licituds*

1. La sol·licitud es presentarà de manera telemàtica en model normalitzat dirigit a la direcció general competent en matèria de vivenda i estarà firmada electrònicament, mitjançant firma electrònica avançada basada en un certificat reconegut, pel seu representant legal. Es podran presentar sol·licituds des de l’endemà del dia que es publique la convocatòria d’estes bases fins al 30 de juny de 2025. L’incompliment del termini de sol·licitud determinarà automàticament l’exclusió de la convocatòria.

La presentació de la sol·licitud implica l’acceptació incondicionada de les bases reguladores, de la convocatòria i de les condicions, els requisits i les obligacions que conté.

2. Al formulari de sol·licitud s’han d’adjuntar els documents detallats en els punts 2.1 a 2.17 següents.

No obstant això, segons el que establix l’article 28 de la Llei 39/2015, d’1 d’octubre, del procediment administratiu comú de les administracions públiques (d’ara en avant, Llei 39/2015, d’1 d’octubre), s’eximirà als sol·licitants de presentar la documentació que haja elaborat qualsevol administració, o que hagen aportat anteriorment, sempre que el sol·licitant no s’opose al fet que l’administració concedent puga consultar o recaptar estos documents. D’altra banda, la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, reconeix la potestat de verificació de les administracions públiques, en relació amb les dades personals que tinguen en el seu poder, per a comprovar que siguen exactes.

2.1. Dades del sol·licitant:

2.1.1. Dades i còpia del NIF de l’entitat sol·licitant.

2.1.2. Dades identificatives i còpia del NIF/NIE del representant legal, i el seu nomenament.

2.1.3. Escriptura de constitució de l’entitat sol·licitant i estatuts vigents degudament inscrits, en els registres públics corresponents, acreditatius que la persona jurídica es troba degudament constituïda, si és el cas, tot això segons la normativa que se li aplique.

2.1.4. Acord municipal o resolució de l’òrgan competent sobre la sol·licitud d’ajudes i el relatiu a la identificació de l’actuació o actuacions sobre les quals es demanarà subvenció.

En compliment del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades i pel qual es deroga la Directiva 95/46/CE, se sol·licitarà el consentiment exprés per al tractament, per part de la conselleria competent en matèria de vivenda, de les dades incloses en la sol·licitud de subvencions pel destinatari últim. En els supòsits d’impossibilitat material d’obtindre el document o quan el sol·licitant manifeste la negativa al fet que es consulten les seues dades de caràcter personal, l’òrgan competent haurà de requerir al sol·licitant presentar-les, o, si no és possible, acreditar-les per altres mitjans dels requisits a què es referix el document.

2.2. Informació de l’actuació, que haurà de contindre:

– Fitxa d’actuacions del Ministeri annex I.

– Memòria programa que definisca l’actuació que es pretén finançar en tots els seus aspectes, que acredite la seua compatibilitat amb l’ordenació urbanística. Esta memòria es pronunciarà expressament sobre la consecució dels objectius en termes de consum d’energia primària no renovable i la planificació de les fites principals de l’actuació, i expressarà l’import total de l’ajuda sol·licitada, calculada d’acord amb el que s’establix en la base sèptima (quantia de l’ajuda) amb l’índex següent:

IDENTIFICACIÓ DE L’ACTUACIÓ

EMPLAÇAMENT

MEMÒRIA EXPLICATIVA

PLA DE LOCALITZACIÓ

DADES GENERALS

Ubicació

Dades registrals

EL MUNICIPI

Vulnerabilitat

Necessitat de vivenda

Mercat de lloguer

Dotacions i equipament

INFORMACIÓ URBANÍSTICA

Planejament vigent

Ordenances particulars

PARÀMETRES DE LA PROMOCIÓ

ANÀLISI ECONOMICOFINANCERA

Distribució per tipus de vivenda

Places d’aparcament, trasters i comercials

Rendes màximes protegides

Cost de la promoció

Ajudes i finançament

Gastos d’explotació anuals per vivenda

Ocupació mitjana anual

Actualitzacions anuals

CONCLUSIÓ

– Estudi de viabilitat econòmica de la proposta.

– Proposta arquitectònica valorada de les obres subscrita per un tècnic competent en la qual es demostre la viabilitat, la necessitat, el pressupost, els plans i s’indiquen els materials i les solucions constructives de baix impacte que es pretén utilitzar per a minimitzar l’impacte ambiental.

– Certificació expedida per l’òrgan competent de l’entitat sol·licitant de la plena disponibilitat dels terrenys per a l’execució de les obres.

2.3. Compromís de vinculació del termini de lloguer social o a preu assequible, que s’haurà d’inscriure en el Registre de la Propietat.

2.4. Declaració responsable del sol·licitant relativa a totes les ajudes concedides, amb especificació del compliment dels límits establits per la normativa nacional i de la Unió Europea, així com compromís de comunicar, fins i tot durant la tramitació de la sol·licitud, a l’òrgan competent de la comunitat autònoma que estiga realitzant esta tramitació o que li haja reconegut l’ajuda, en el termini màxim de deu dies hàbils des de l’endemà del dia en què es tinga coneixement, juntament amb la documentació que ho justifique, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l’ajuda. La no comunicació d’estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.

2.5. Certificació expedida per la conselleria competent o, si és el cas, la Sindicatura de Comptes, d’haver remés la documentació que es disposa en l’article 199 de la Llei 8/2010, de 23 de juny, de règim local de la Comunitat Valenciana, en la qual conste que l’entitat sol·licitant ha presentat el compte general a la Sindicatura de Comptes, de manera que quede acreditat el compliment de l’obligació de rendició dels seus comptes anuals davant d’esta.

2.6. Declaració responsable del sol·licitant relativa al compliment dels requisits i compromís de les obligacions establides en els articles 13 i 34 de la Llei 38/2003, de 17 de novembre, que faça menció expressa de la inexistència o compliment fidel de les obligacions de reintegrament d’altres subvencions o ajudes, d’acord amb els termes que establix l’article 21 del Reial decret 887/2006, de 21 de juliol, així com el que disposa l’article 61.3 del Reial decret llei 36/2020, de 30 de desembre.

2.7. Declaració responsable del sol·licitant que afirme que està al corrent en el compliment de les obligacions tributàries i amb la Seguretat Social, d’acord amb el que disposen els articles 22 i 24 del Reial decret 887/2006, de 21 de juliol, tenint present el que establix la disposició addicional 8a de la Llei orgànica 3/2018, de 5 de desembre, de protecció de dades personals i garantia dels drets digitals, així com l’article 28 de la Llei 39/2015, d’1 d’octubre, i l’article 95.1.k de la Llei 58/2003, de 17 de desembre, general tributària, i es considera en este aspecte que el destinatari últim de l’ajuda, amb la presentació de la seua sol·licitud d’ajuda, autoritzarà la direcció general competent en matèria de vivenda perquè puga consultar directament esta informació de manera directa amb l’Administració tributària o de la Seguretat Social. No obstant això, el sol·licitant podrà denegar expressament el consentiment i, llavors, haurà d’aportar els certificats corresponents.

En el cas que haja caducat la validesa d’estos certificats, hauran de renovar-se abans que es dicte la proposta de resolució i el pagament de la subvenció.

2.8. Declaració responsable del sol·licitant que afirme que està al corrent en el pagament d’obligacions per reintegrament d’ajudes i compromís de mantindre el compliment durant el temps inherent al procediment de concessió de la subvenció, de conformitat amb el que disposa l’article 21 del Reial decret 887/2006, de 21 de juliol.

2.9. Declaració responsable del sol·licitant que afirme que complirà tota la normativa nacional i de la Unió Europea que resulte aplicable (en particular, en matèria de competència, contractació i adjudicació d’obres i subministraments i medi ambient), i que es compromet a presentar totes les llicències, les autoritzacions i els permisos necessaris per al projecte en el moment que dispose d’estos i, en qualsevol cas, amb caràcter previ a la qualificació definitiva.

2.10. Declaració d’absència de conflicte d’interessos (DACI). Es presentarà una DACI firmada pel president o representant del sol·licitant de les ajudes, una altra pel secretari-interventor, si és el cas, i unes altres per tots els que participen en la gestió de les subvencions amb capacitat de decisió i en la construcció de l’edificació. L’entitat beneficiària serà responsable del compliment d’este punt per part dels representants de l’empresa que resulte adjudicatària de la licitació de les actuacions objecte d’estes ajudes.

2.11. Declaració responsable del sol·licitant que afirme que l’edifici que es construirà tindrà un consum d’energia primària no renovable inferior als valors límit inclosos en la taula 60.1 del Reial decret 853/2021, de 5 d’octubre.

2.12. Declaració responsable del sol·licitant que afirme que es retiraran de l’àmbit d’actuació els productes de construcció que continguen amiant, si és el cas.

2.13. Declaració responsable del sol·licitant que afirme que els dissenys dels edificis i les tècniques de construcció donaran suport a la circularitat i, en particular, demostraran, amb referència a l’ISO 20730 o altres normes per a avaluar la capacitat de desmuntatge o adaptabilitat dels edificis, com estan dissenyats per a ser més eficients en l’ús de recursos, adaptables, flexibles i desmuntables per a permetre la reutilització i el reciclatge.

2.14. Declaració responsable del sol·licitant que afirme que l’actuació proposada s’adequa al principi de no causar un perjuí significatiu al medi ambient (DNSH per les sigles en anglés) i la seua normativa aplicable, tant nacional com europea, i, en particular, al que disposa el Pla de recuperació, transformació i resiliència; el Reglament (UE) 2021/241, de 12 de febrer, i la seua normativa de desplegament, i el Reglament (UE) 2020/852, del Parlament Europeu i del Consell, de 18 de juny de 2020, i d’acord amb la Guia tècnica de la Comissió Europea (2021/C 58/01) sobre l’aplicació d’este principi, així com un compromís de compliment de l’etiquetatge climàtic i digital.

En cas d’incompliment del principi DNSH, de l’etiquetatge climàtic o de les condicions incloses en l’annex a la CID i en els apartats 3, 6 i 8 del component 2 del PRTR, s’hauran de reintegrar les quanties percebudes.

2.15. Compromís exprés del sol·licitant de concedir els drets i els accessos necessaris per a garantir que la Comissió, l’OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.

2.16. Domiciliació bancària ben omplida, d’acord amb el que establix l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat; en este cas, s’aplicarà el tràmit automatitzat previst en l’article 5.

(<https://www.gva.es/va/inicio/procedimientos?id_proc=22023>)

2.17. Fitxes resum de l’actuació segons el model normalitzat facilitat per la direcció general competent en matèria de vivenda, que caldrà aportar en formats Excel i PDF firmats.

3. S’haurà de presentar un certificat d’eficiència energètica en projecte, abans de la qualificació provisional, amb el contingut requerit en el Reial decret 390/2021, d’1 de juny, o la normativa que el substituïsca, firmat pel tècnic competent.

4. Les sol·licituds regulades en la present resolució implicaran l’autorització perquè la direcció general competent en matèria de vivenda i els servicis territorials corresponents, encarregats en les seues respectives funcions, de la instrucció i pagament de les ajudes, puguen recaptar la informació necessària per a emetre els informes o certificats pertinents amb vista a la justificació de les qüestions requerides en la sol·licitud.

5. La presència d’errors o l’absència d’informació i documentació en la sol·licitud presentada, que afecte directament la determinació de la quantia de l’ajuda a atorgar, serà responsabilitat única del sol·licitant de l’ajuda. En cap cas es revisarà a l’alça l’import de la resolució de concessió de l’ajuda, sense perjuí de la possible correcció a la baixa per la determinació de la quantia sobre les actuacions realment executades, una vegada es dispose de la qualificació definitiva de l’actuació.

6. A més de la sol·licitud, s’indicarà si es requeriran els acomptes regulats en la base d’abonament de les ajudes.

*Base dotzena. Esmena de la sol·licitud*

Es notificarà als sol·licitants amb un requeriment d’esmena la documentació que falte per aportar o esmenar.

El termini per a l’esmena d’estes objeccions serà de deu dies hàbils a comptar de l’endemà d’aquell en què tinga lloc la notificació, d’acord amb l’article 68 de la Llei 39/2015, d’1 d’octubre. En el cas de no esmenar les objeccions, o de fer-ho fora dels terminis assenyalats, s’entendrà desistida la petició d’ajudes, amb la resolució motivada prèviament.

A l’efecte del que s’assenyala en la base 3a punt 1, es considerarà data de presentació aquella en què la sol·licitud reunisca tots els requisits exigits i vaja acompanyada dels documents preceptius, una vegada esmenades les absències o insuficiències, que, si és el cas, haja apreciat l’òrgan instructor.

*Base tretzena. Ordenació, instrucció i resolució de les ajudes*

1. L’òrgan instructor revisarà i emetrà un informe sobre el compliment dels requisits exigits per esta resolució i la resta de normativa aplicable de les sol·licituds presentades. Estos informes s’hauran d’analitzar en el si de l’òrgan col·legiat, que haurà d’elevar a l’òrgan competent una proposta de resolució. La persona titular de la direcció general competent en matèria de vivenda, d’acord amb la Resolució de 15 de maig de 2024, de la vicepresidenta segona i consellera de Servicis Socials, Igualtat i Vivenda, sobre delegació de l’exercici de competències en determinats òrgans de la Vicepresidència Segona i Conselleria de Servicis Socials, Igualtat i Vivenda, és l’òrgan competent per a resoldre sobre la concessió de les ajudes per delegació.

2. L’òrgan col·legiat estarà integrat per les persones titulars de la Subdirecció General de Vivenda, Rehabilitació i Regeneració Urbana; la Direcció de Servici de Vivenda Pública; la Direcció de Servici de Rehabilitació i Actuacions Urbanes; la Direcció de Servici de Regeneració Urbana, i les direccions dels servicis territorials de vivenda, que hauran de firmar la declaració d’absència de conflicte d’interessos (DACI) i aplicaran el canal intern de denúncia i la normativa relativa a la recusació, la transparència, l’accés a la informació pública i el bon govern. La persona titular de la direcció general competent en matèria de vivenda podrà designar les persones que hagen de substituir els membres de l’òrgan col·legiat en cas d’absència, vacant o malaltia.

En compliment de l’article 10 de la Llei 9/2003, de 2 d’abril, per a la igualtat entre dones i hòmens, es procurarà en el nomenament o la designació de persones que hi haja una presència paritària de dones i hòmens.

3. El termini màxim per a resoldre i notificar la resolució, que posarà fi a la via administrativa, serà de sis mesos comptats des de l’endemà de la presentació de la sol·licitud. Transcorregut este termini sense que s’haja dictat i notificat la resolució expressa, els interessats podran entendre desestimada la seua sol·licitud per silenci administratiu.

Les resolucions de les ajudes es notificaran d’acord amb el que preveu l’article 40 de la Llei 39/2015, d’1 d’octubre.

4. Examinada la documentació, una vegada acreditat el compliment dels requisits establits i comprovat que s’ha aportat correctament la totalitat de la documentació exigida en les presents bases, l’òrgan col·legiat emetrà una proposta al Ministeri de Vivenda i Agenda Urbana per a la firma d’un acord a tres, entre el ministeri citat, la Generalitat i l’entitat beneficiària corresponent, que regularà els compromisos i els aspectes econòmics en funció dels requisits establits en la resolució de bases reguladores, la sol·licitud de l’entitat sol·licitant i la normativa aplicable.

5. Una vegada firmat este acord, l’òrgan col·legiat elevarà una proposta de resolució de concessió de la subvenció a l’òrgan competent per a resoldre sobre la concessió de les ajudes.

6. La resolució de concessió i l’acord a tres que se subscriga establiran les condicions i els compromisos aplicables de conformitat amb el que es disposa en l’Acord de la comissió bilateral subscrit (de data 2 d’agost de 2024), a través del qual es canalitzen estes subvencions; la Llei 1/2015, de 6 de febrer; la Llei 38/2003, de 17 de novembre, el seu reglament de desplegament, i la normativa de la Unió Europea aplicable per a la certificació dels fons europeus.

7. De conformitat amb el que disposa l’article 4.1.f del Reial decret 853/2021, de 5 d’octubre, en les resolucions de concessió de les subvencions constarà una menció expressa al fet que les ajudes estan «finançades amb càrrec a fons europeus del Pla de recuperació, transformació i resiliència amb la col·laboració del Govern d’Espanya, de conformitat amb la normativa nacional i europea, en concret, amb l’article 34 del Reglament de l’MRR, que indica que «Els perceptors de fons de la Unió hauran de fer menció de l’origen d’este finançament i vetlar per donar-li visibilitat, incloent, quan siga procedent, per mitjà de l’emblema de la Unió i una declaració de finançament adequada que indique «finançat per la Unió Europea - Next Generation EU», en particular quan promoguen les accions i els seus resultats, i facilitar informació coherent, efectiva i proporcionada dirigida a múltiples destinataris, incloent els mitjans de comunicació i el públic».

*Base catorzena. Control i revocació de les subvencions*

1. La Generalitat podrà comprovar, pels mitjans que estime més adequats, el compliment de les obligacions inherents a l’atorgament de les ajudes. L’incompliment d’estes obligacions, especialment la falta de presentació de la documentació que assenyala la base onzena en termini, o la comprovació de la falsedat de les dades aportades a l’expedient, donarà lloc a la revocació de la subvenció concedida i al reintegrament d’esta, que generarà els corresponents interessos de demora, d’acord amb el que establixen la Llei 1/2015, de 6 de febrer; la Llei 38/2003, de 17 de novembre, i el Reial decret 887/2006, de 21 de juliol, i la resta de normativa aplicable en matèria de subvencions.

Atenent l’article 169 de la Llei 1/2015, de 6 de febrer, l’òrgan concedent tramitarà l’aprovació del pla de control corresponent, el qual haurà d’incloure i tindre en compte les accions i els controls ja establits pels servicis territorials per a la tramitació de la corresponent qualificació provisional i definitiva necessària per a la tramitació de les actuacions, de conformitat amb la base quinzena.

El pla s’haurà d’aprovar prèviament a ser executat i s’haurà de concretar el personal encarregat de la tasca, el tipus de control, els criteris de selecció de la mostra i el percentatge de l’ajuda pagada que s’ha de controlar.

2. D’acord amb el que es disposa en l’article 39.2 de la Llei 20/2020, de 19 d’octubre, de memòria democràtica, es perdrà el dret a la subvenció i/o es procedirà al reintegrament d’esta, quan la subvenció es destine a la realització d’una activitat o al compliment d’una finalitat prohibida en el títol IV de la citada Llei 20/2020, de 19 d’octubre.

3. En qualsevol cas, serà aplicable el que disposen en matèria de control financer, reintegrament i infraccions i sancions administratives la Llei 1/2015, de 6 de febrer, i la Llei 38/2003, de 17 de novembre.

4. Per a complir el que establix l’Orde HFP/1030/2021, de 29 de setembre, es va aprovar, mitjançant la Resolució de 22 de febrer de 2024, el Pla de mesures antifrau de la Vicepresidència i Conselleria de Servicis Socials, Igualtat i Vivenda en l’execució de mesures finançades pel Mecanisme de recuperació i resiliència (MRR) en el marc del Pla de recuperació, transformació i resiliència (PRTR), que es troba disponible en l’enllaç següent:

<https://inclusio.gva.es/documents/610460/085594706/3.+PLAN+MEDIDAS+ANTIFRAUDE+VICEPRESIDENCIA+Y+CONSELLERIA+DE+SERVICIOS+SOCIALES%2C+IGUALDAD+Y+VIVIENDA_febrero+2024.pdf/a7297033-0499-a395-2504-72287b1edadb?t=6847175768901>

*Base quinzena. Tramitació d’actuacions*

1. Les destinatàries últimes hauran de custodiar la documentació justificativa de cada un dels expedients, de conformitat amb la normativa en matèria de subvencions. Esta documentació inclourà, en tot cas, la memòria de les actuacions que són objecte de subvenció, la memòria econòmica o el pressupost justificatiu del cost d’estes, incloses les factures corresponents o, si és el cas, els documents equivalents que acrediten els pagaments efectuats, així com tots els documents tècnics que constituïsquen el projecte d’execució de les obres, i les actes, els certificats, les llicències i la resta de la documentació explicativa de les actuacions que s’hagen dut a terme. La documentació referida, així com tota la documentació addicional que es considere necessària per a fiscalitzar la destinació de les ajudes, es posarà a la disposició de la direcció general competent en matèria de vivenda a petició d’esta, per a les verificacions i les comprovacions que esta considere procedent realitzar en qualsevol moment de l’execució de les actuacions previstes, i fins a la finalització dels terminis de garantia aplicables, d’acord amb el que preveu a eixos efectes el Reial decret 887/2006, de 21 de juliol.

A més, les entitats destinatàries últimes hauran d’aportar tota la documentació requerida per a tramitar els expedients i la que justifique que l’obra complix els requisits per a obtindre les ajudes d’acord amb el Reial decret 853/2021, de 5 d’octubre, i amb les presents bases.

2. Serà necessari tramitar la qualificació provisional i definitiva de les actuacions subvencionades conforme al Decret 68/2023, de 12 de maig, del Consell, pel qual s’aprova el Reglament de vivenda de protecció pública i règim jurídic de patrimoni públic de vivenda i sòl de la Generalitat o norma que el substituïsca, en què es farà constar, a més d’en els contractes d’arrendament, la destinació al lloguer social o cessió en ús durant un termini mínim de 50 anys, des de l’endemà de la data de l’obtenció de la qualificació definitiva.

Per a la sol·licitud de la qualificació provisional s’haurà d’aportar la documentació relacionada en els articles 22 i 23.2 d’este decret, o norma que el substituïsca.

Per a la tramitació de la qualificació definitiva, a més de la documentació indicada en l’article 25 del Decret 68/2023, de 12 de maig, o norma que el substituïsca, s’haurà d’adjuntar la documentació que s’indica a continuació:

a) Contracte a este efecte amb l’empresa que ha executat les obres.

b) Certificat d’inici de les obres.

c) Factures acreditatives del gasto o la inversió realitzada que acompanyen el document bancari que acredite que l’abonament de la factura s’ha efectuat a través d’una entitat financera. En cas de pagament fraccionat, caldrà aportar l’acreditació de la domiciliació bancària dels pagaments i l’acord de finançament subscrit per les parts.

d) Testimoni fotogràfic de l’actuació realitzada.

En la qualificació definitiva, una vegada aportada esta documentació de l’obra executada realment, s’haurà de reajustar l’import de la subvenció en el cas que el gasto subvencionable siga inferior al previst inicialment.

Una vegada comprovada tota la documentació, si es conclou que l’import de subvenció atorgat inicialment hauria de ser inferior, o no fora procedent atorgar-la, la direcció general competent en matèria de vivenda incoarà un expedient de revocació parcial o total de l’ajuda, respectivament, sense perjuí de les accions legals i les sancions que puguen correspondre.

Amb la finalitat de poder fer els tràmits administratius necessaris dins dels terminis establits en l’acord de la comissió bilateral de seguiment entre el Ministeri de Transports, Mobilitat i Agenda Urbana i la Comunitat Valenciana, i en relació amb l’abonament final de l’ajuda atorgada per a les actuacions, tota la documentació necessària per a sol·licitar la qualificació definitiva s’haurà de presentar abans de l’1 de novembre de l’exercici corresponent. L’incompliment d’estes dates límit podrà suposar la pèrdua de les ajudes.

*Base setzena. Pagament de l’ajuda a la destinatària última*

1. L’abonament de la subvenció a l’entitat destinatària última podrà fer-se mitjançant pagaments a compte o anticipats. En tot cas, prèviament a este abonament, siga total o parcial, l’entitat destinatària última haurà d’acreditar la titularitat pública del sòl, així com el compliment dels requisits establits en la resolució de concessió i en el que es preveu en l’acord de la comissió bilateral corresponent.

2. Sense perjuí de les possibles pròrrogues que es puguen establir de conformitat amb l’article 4.7 del Reial decret 853/2021, de 5 d’octubre, en cas que en data de 30 de juny de 2026 no s’hagen complit els requisits establits per a executar les actuacions, la quantia de la subvenció serà la resultant d’aplicar els criteris del programa sobre les vivendes efectivament finalitzades, i caldrà retornar els recursos que en concepte de bestreta o abonaments a compte s’hagen entregat que corresponguen a actuacions no finalitzades en este termini. Per a fer-ho, s’haurà d’acreditar el compliment dels requisits següents de les actuacions subvencionables:

a) Estar finalitzades, fet que s’haurà d’acreditar amb l’aportació del certificat final d’obra, amb un pronunciament exprés de la realització de l’actuació segons les exigències del Reial decret 853/2021, de 5 d’octubre.

b) Tindre el certificat d’eficiència energètica d’edifici acabat, firmat pel tècnic competent i degudament registrat, i el certificat de la consecució d’un consum d’energia primària no renovable inferior als valors límit inclosos en la taula 60.1 del Reial decret 853/2021, de 5 d’octubre, en funció de la zona climàtica en la qual se situe l’edifici, firmat pel tècnic competent.

c) Que s’haja produït i conste l’anotació registral de la nota marginal referida en la base segona d’esta resolució.

d) Tindre la qualificació definitiva de les vivendes de protecció pública.

*Base dessetena. Justificació del gasto*

1. La justificació del gasto es realitzarà d’acord amb els certificats dels justificants de la inversió realitzada, segons el model normalitzat publicat en la web de la Vicepresidència i Conselleria de Servicis Socials, Igualtat i Vivenda, que, almenys una vegada a l’any i amb anterioritat a l’1 de novembre de l’exercici corresponent, hauran de ser presentats pel destinatari últim davant de la direcció general competent en matèria de vivenda per a la seua revisió.

2. En esta justificació s’hauran d’indicar els costos a origen dels treballs realitzats i tots els compresos en la base sèptima, fins i tot l’IVA (o un impost indirecte equivalent) quan no puga ser susceptible de recuperació o compensació total o parcial. No seran subvencionables els costos de llicències, taxes, impostos o tributs.

3. Els gastos s’hauran de justificar amb factures i altres documents de valor probatori equivalent en el trànsit jurídic mercantil o amb eficàcia administrativa, en original.

Els justificants originals presentats s’han de marcar amb una estampilla, en què s’ha d’indicar la subvenció per a la justificació de la qual s’han presentat i si l’import del justificant s’imputa totalment o parcialment a la subvenció.

En este últim cas, s’indicarà, a més, la quantia exacta que resulte afectada per la subvenció.

4. D’acord amb l’article 164 de la Llei 1/2015, de 6 de febrer, apartat h, amb caràcter previ a la data de justificació de la primera anualitat d’ajuda, es presentaran els projectes tècnics amb visat col·legial, d’acord amb l’article 2 del Reial decret 1000/2010, de 5 d’agost, sobre visat col·legial obligatori.

*Base dihuitena. Abonament de les ajudes*

De conformitat amb el que es disposa en l’article 44.11.a.6 de la Llei 8/2023, de 27 de desembre, de pressupostos de la Generalitat per a l’exercici 2024, relatiu a les subvencions corrents i de capital excepcionades del règim de pagament anticipat previst en l’article 171 de la Llei 1/2015, de 6 de febrer, «Iniciatives públiques de projectes que suposen el foment de la transició ecològica de l’entorn construït que es desenrotllen per administracions públiques territorials i institucionals, entitats integrants del sector públic instrumental de la Generalitat, entitats locals i universitats en l’àmbit de l’arquitectura sostenible, fins a un 50?% dels fons concedits.L’acompte serà del 30 % en el cas de subvencions concedides a persones o entitats beneficiàries no incloses en la relació anterior.»

El règim al qual se sotmetrà l’abonament de les ajudes de la present resolució es preveu en els paràgrafs següents.

1. L’abonament de les ajudes que corresponga a cada actuació, entenent per tal cada una de les edificacions, el realitzarà la direcció general competent en matèria de vivenda, respectant les anualitats aprovades per la Vicepresidència i Conselleria de Servicis Socials, Igualtat i Vivenda, de la manera següent:

a) Primer pagament o acompte: es podrà anticipar, amb una petició prèvia en la sol·licitud d’ajudes, el 50 % de la subvenció aprovada. Conforme a l’article 171.5.a de la Llei 1/2015, de 6 de febrer, queden exonerats de la constitució de garanties les administracions públiques de caràcter territorial i els seus organismes públics vinculats o dependents.

b) Pagaments parcials o abonaments a compte: proporcionalment a les justificacions d’inversió presentades, mitjançant la presentació de la justificació del gasto realitzat i els documents de pagament d’este, s’hauran de tramitar pagaments parcials, almenys una vegada a l’any, sempre que l’import de la subvenció certificada per a cobrar supere l’acompte abonat. Estos pagaments seran el 60 % de la justificació realitzada i la totalitat dels pagaments parcials anuals o els abonaments a compte realitzats no podran superar el 80 % de l’import total de la subvenció, en cada actuació.

Es podran efectuar abonaments a compte, fins i tot en els casos en què s’haja determinat la possibilitat de fer un pagament anticipat.

c) Pagament final o de liquidació: el 20 % de l’import de la subvenció restant es tramitarà una vegada es dispose de la qualificació definitiva de l’actuació. Per a fer-ho, caldrà acreditar el compliment dels requisits del punt 2 següent.

2. La documentació necessària per a dur a terme els pagaments del punt 1 de la present base serà la següent:

a) L’acompte del 50 % s’abonarà una vegada que:

1. Quede acreditat que l’entitat beneficiària es troba al corrent de les seues obligacions tributàries i amb la Seguretat Social, de la manera com es regula en el Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions (d’ara en avant, Reial decret 887/2006, de 21 de juliol).

2. Quede acreditat el compliment de l’obligació de rendició dels seus comptes anuals davant de la Sindicatura de Comptes, d’acord amb el que es disposa en l’article 199 de la Llei 8/2010, de 23 de juny, de règim local de la Comunitat Valenciana, si és el cas.

A este efecte, l’entitat beneficiària presentarà una certificació expedida per la conselleria competent o, si és el cas, per la Sindicatura de Comptes, d’haver remés la documentació prevista en l’article mencionat o, si és el cas, que ha presentat el compte general a la Sindicatura de Comptes.

3. Quede acreditat que l’entitat beneficiària de l’acompte es troba al corrent del pagament de les obligacions de reembossament de qualssevol altres préstecs o acomptes concedits anteriorment amb càrrec als crèdits específicament consignats per a la gestió de fons europeus en els pressupostos generals de l’Estat, atenent el que es disposa en l’article 61.3 del Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència.

A este efecte, l’entitat beneficiària presentarà una certificació expedida per l’òrgan competent.

L’entitat beneficiària comunicarà immediatament a la Vicepresidència i Conselleria de Servicis Socials, Igualtat i Vivenda qualsevol modificació o variació de les circumstàncies certificades.

b) Els pagaments parcials o abonaments a compte se sol·licitaran abans de l’1 de novembre de cada any d’execució de les obres. D’acord amb el que es disposa en l’apartat 3 de l’article 72 del Reial decret 887/2006, de 21 de juliol, la documentació justificativa necessària per a la primera sol·licitud d’abonament a compte serà la següent:

1. Certificat de justificació de la inversió segons el model facilitat per la direcció general competent en matèria de vivenda.

2. Contracte/s de redacció de projectes, estudi de seguretat i salut, estudi de gestió de residus de construcció i demolició i certificat d’eficiència energètica de projecte.

3. Estudi geotècnic dels terrenys sobre els quals s’executarà l’obra.

4. Projecte d’obres (projecte bàsic i d’execució), subscrit per tècnic/s competent/s, inclosos l’estudi de seguretat i salut, l’estudi de gestió de residus de construcció i demolició i el certificat d’eficiència energètica de projecte.

5. Visat col·legial.

6. Aprovació municipal del projecte d’obres.

7. Llicència d’obres i totes les autoritzacions municipals, supramunicipals i sectorials que siguen necessàries per a l’execució de les obres.

8. Factura o factures d’honoraris de redacció i, si és el cas, altres factures corresponents a gastos inherents a l’actuació, degudament identificats.

9. Contracte d’obres i contracte/s de direcció d’obres, incloses la direcció d’execució d’obra i la coordinació en matèria de seguretat i salut durant l’execució de les obres.

10. Programa de treball o pla d’obra elaborat per l’adjudicatari de l’obra a partir de la programació d’obra continguda en el projecte d’obres, amb la conformitat de la direcció facultativa i l’aprovació municipal.

11. Acta de comprovació del replanteig i inici de l’obra subscrita per la direcció facultativa, l’empresa contractista i l’entitat beneficiària.

12. Certificacions d’obres executades expedides per la direcció facultativa amb la conformitat de l’empresa adjudicatària i l’aprovació de l’òrgan competent, així com factures corresponents a estes certificacions emeses per l’empresa adjudicatària, aprovades per l’òrgan competent.

13. Factures d’honoraris de la direcció facultativa proporcionals a les obres realment executades en el termini al qual corresponga el certificat de justificació de la inversió, aprovades per l’òrgan competent.

14. Aportar reportatge fotogràfic, en format digital comprimit, de l’estat d’execució de l’edifici, en què es mostre el cartell publicitari o la senyalització de l’actuació, d’acord amb el que s’establix en la base quarta, apartat 3, de les presents bases.

El reconeixement de l’obligació de pagament parcial, en cas que l’import supere el pagament anticipat del 50 %, es durà a terme una vegada s’haja verificat esta documentació i, així mateix, s’haja comprovat la vigència o nova acreditació del compliment de les obligacions previstes per a la recepció del pagament anticipat.

Per a la resta de les sol·licituds d’abonaments a compte, es presentarà el certificat de justificació de la inversió segons el model facilitat en la pàgina web de la Conselleria de Servicis Socials, Igualtat i Vivenda, acompanyat de la documentació justificativa següent:

1. Certificacions d’obres executades expedides per la direcció facultativa amb la conformitat de l’empresa adjudicatària i l’aprovació de l’òrgan competent, així com factures corresponents a estes certificacions emeses per l’empresa adjudicatària, aprovades per l’òrgan competent.

2. Factures d’honoraris de la direcció facultativa proporcionals a les obres realment executades en el termini al qual corresponga el certificat de justificació de la inversió, aprovades per l’òrgan competent.

3. Si és el cas, altres factures corresponents a gastos inherents a l’actuació, degudament identificats.

El reconeixement de l’obligació de pagament parcial es durà a terme una vegada s’haja verificat esta documentació i, així mateix, s’haja comprovat la vigència o la nova acreditació del compliment de les obligacions previstes per a la recepció del pagament anticipat.

c) Pagament final o de liquidació. Sense perjuí de les possibles pròrrogues que es puguen establir de conformitat amb l’article 4.7 del Reial decret 853/2021, de 5 d’octubre, en cas que en data de 30 de juny de 2026 no s’hagen complit els requisits que es descriuen a continuació, la quantia de la subvenció seria la resultant d’aplicar els criteris del programa sobre les vivendes efectivament finalitzades, i caldrà retornar els recursos que en concepte d’acompte o abonaments a compte s’hagen lliurat que corresponguen a actuacions no finalitzades en este termini. Els requisits que s’han de considerar són els següents:

1. Estar finalitzades, fet que caldrà acreditar amb l’aportació del certificat final d’obra, amb un pronunciament exprés de la realització de l’actuació segons les exigències del Reial decret 853/2021, de 5 d’octubre. Este certificat haurà de tindre la conformitat de l’empresa adjudicatària i l’aprovació de l’òrgan competent.

2. Tindre el certificat d’eficiència energètica d’edifici acabat, firmat pel tècnic competent i degudament registrat, i el certificat de la consecució d’un consum d’energia primària no renovable inferior als valors límit inclosos en la taula 60.1 del Reial decret 853/2021, de 5 d’octubre, en funció de la zona climàtica en la qual se situe l’edifici, firmat pel tècnic competent.

3. Projecte final d’obra executada, inclòs el llibre de gestió de qualitat d’obra.

4. Certificat expedit per la direcció facultativa que justifique i acredite les superfícies útils de vivenda realment executades.

5. Que s’haja produït i conste l’anotació registral de la nota marginal referida en la base segona d’esta resolució.

6. Tindre la qualificació definitiva de les vivendes de protecció pública segons la normativa reguladora de vivenda de protecció pública vigent.

7. Presentar una memòria d’actuació justificativa del compliment de les condicions imposades en la concessió de la subvenció, segons el que exigixen estes bases i la resolució de concessió de l’ajuda, amb la indicació de les activitats realitzades i dels resultats obtinguts, subscrita pel tècnic titulat competent autor del projecte o de la direcció d’obra.

8. Tindre un informe que acredite la realització adequada de les actuacions objecte de l’ajuda concedida d’acord amb la documentació presentada en la sol·licitud, emés per un organisme de control o una entitat de control que complisca els requisits tècnics que establix el Reial decret 410/2010, de 31 de març, pel qual es desenrotllen els requisits exigibles a les entitats de control de qualitat de l’edificació i als laboratoris d’assajos per al control de qualitat de l’edificació, per a l’exercici de la seua activitat.

9. Presentar una relació certificada i la còpia de les factures i dels seus corresponents justificants bancaris de pagament, corresponents a la inversió realitzada i que responguen al pressupost i als contractes presentats.

10. Tindre els certificats emesos per Hisenda i per la Seguretat Social justificatius que el destinatari últim de les ajudes complix les obligacions tributàries i amb la Seguretat Social, d’acord amb el que disposa l’article 22 del Reial decret 887/2006, de 21 de juliol.

11. La presentació de la sol·licitud comportarà l’autorització del sol·licitant perquè l’administració concedent obtinga de manera directa l’acreditació de les circumstàncies que preveuen els articles 18 i 19 del Reial decret 887/2006, de 21 de juliol, a través de certificats telemàtics, i en este cas el sol·licitant no haurà d’aportar els certificats esmentats. No obstant això, el sol·licitant podrà denegar expressament el consentiment, i haurà d’aportar estos certificats.

12. Certificació expedida per la conselleria competent, o per la Sindicatura de Comptes, d’haver remés la documentació disposada en l’article 199 de la Llei 8/2010, de 23 de juny, de règim local de la Comunitat Valenciana que l’entitat sol·licitant ha presentat el compte general a la Sindicatura de Comptes, de manera que quede acreditat el compliment de l’obligació de rendició dels seus comptes anuals davant d’esta, si és el cas.

13. Presentar una declaració responsable que acredite, si és el cas, l’existència d’altres subvencions o ajudes cobrades per a la mateixa actuació o finalitat que la sol·licitada en el context d’este programa d’ajudes, de qualsevol administració, organisme o entitat pública, nacional o internacional.

14. Aportar un reportatge fotogràfic, en format digital comprimit, de l’edifici i dels equips i les instal·lacions principals acabats, en què es mostre el cartell publicitari o la senyalització de l’actuació, d’acord amb el que establix la base quarta, apartat 3, de les presents bases.

15. Presentar la documentació justificativa sobre el procés de contractació de les actuacions per part de l’entitat destinatària última de les ajudes, en la qual es reflectisquen els ingressos en concepte d’ajudes i els pagaments, inclosos els realitzats a proveïdors; el compliment de les normes nacionals i comunitàries sobre requisits d’igualtat d’oportunitats i no-discriminació aplicables a esta mena d’actuacions; el compliment de les normes mediambientals i sobre desenrotllament sostenible, nacionals i comunitàries, i l’aplicació de mesures antifrau eficaces i proporcionades en l’àmbit de gestió del projecte objecte d’ajuda, segons el model que estarà disponible en la web de la Vicepresidència i Conselleria de Servicis Socials, Igualtat i Vivenda.

16. Presentar el pla de gestió dels residus de construcció i demolició, d’acord amb el que establix el Reial decret 105/2008, d’1 de febrer, en què s’acrediten les condicions que establix la base segona.

Amb independència d’això, la Vicepresidència i Conselleria de Servicis Socials, Igualtat i Vivenda podrà elaborar instruccions d’acreditació i justificació complementàries per als casos en què la complexitat de l’actuació o l’import elevat de l’ajuda ho requerisquen.

3. En el cas que el gasto subvencionable o les superfícies útils de vivenda realment executades siguen inferiors a les que inicialment es van indicar en la sol·licitud d’ajudes, es recalcularà la quantia de l’ajuda d’acord amb la base sèptima, i esta podrà ser minorada si resulta un import inferior al previst inicialment. L’import de l’ajuda en cap cas podrà superar el valor establit en la resolució de l’ajuda concedida.

4. L’import de la subvenció que es concedix no podrà ser d’una quantia que, aïlladament o conjuntament amb altres subvencions públiques, de les compatibles que segons estes bases puguen rebre les entitats destinatàries últimes d’estes ajudes, supere el cost previst de l’actuació. En el cas que es done esta circumstància, es reduirà l’import de la subvenció.

5. Per a cobrar les ajudes, amb caràcter general, s’haurà d’aportar la documentació següent:

a) Domiciliació bancària degudament formalitzada, de conformitat amb el que establix l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i s’aplicarà el tràmit automatitzat que preveu l’article 5.

(<https://www.gva.es/va/inicio/procedimientos?id_proc=22174>)

b) Autorització perquè la Vicepresidència i Conselleria de Servicis Socials, Igualtat i Vivenda, i la direcció general competent en matèria de vivenda puguen sol·licitar la informació de caràcter tributari, econòmic o patrimonial que siga pertinent legalment, en el marc de col·laboració establit amb l’Agència Tributària, el Centre de Gestió Cadastral i Cooperació Tributària, el Col·legi de Notaris i Registradors i amb altres administracions públiques, amb constància que, d’acord amb la Llei orgànica 3/2018, de 5 de desembre, de protecció de dades personals i garantia dels drets digitals, la utilització d’estes dades no podrà servir per a una finalitat diferent del procés de selecció d’adjudicataris d’ajudes.

c) A més del que s’ha exposat abans, atenent el que s’establix en l’Acord de 3 d’octubre de 2023, del Consell, pel qual es determinen els aspectes addicionals que ha de comprovar la Intervenció en l’exercici de la fiscalització del gasto, s’haurà de complir l’apartat 18.1.B d’este acord.

6. Les entitats destinatàries últimes de les ajudes estaran obligades a comunicar immediatament, fins i tot durant la tramitació de la sol·licitud, a l’òrgan competent de la comunitat autònoma que estiga realitzant esta tramitació o que li haja reconegut l’ajuda, en el termini màxim de deu dies hàbils des de l’endemà del dia en què se’n tinga coneixement, juntament amb la documentació que ho justifique, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l’ajuda. La no comunicació d’estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.

7. La Vicepresidència i Conselleria de Servicis Socials, Igualtat i Vivenda i la direcció general competent en matèria de vivenda podran exigir la presentació de qualssevol altres informes o documents justificatius que, d’acord amb la normativa europea o nacional, resulten exigible en el marc del PRTR, així com el subministrament d’informació que se sol·licite per a complir l’adequat sistema de gestió i seguiment del pla, i informar del que calga per a alimentar este sistema i les aplicacions informàtiques que la normativa nacional o europea preveja per a la gestió, el seguiment i el control del finançament i els objectius.

*Base denovena. Finançament del programa*

Les subvencions convocades en virtut d’esta resolució podran tindre un abast plurianual, en funció dels terminis d’execució de les actuacions que s’establisquen. En la convocatòria s’indicaran els imports per a cada una de les anualitats que finançarà el Ministeri de Vivenda i Agenda Urbana en el marc de l’aplicació del Reial decret 853/2021, de 5 d’octubre, que regula les ajudes finançades pel Mecanisme de recuperació i resiliència de la Unió Europea, establit en el Reglament (UE) 2020/2094, del Consell, de 14 de desembre de 2020, pel qual s’establix un instrument de recuperació de la Unió Europea per a donar suport a la recuperació després de la crisi de la Covid-19 i regulat segons Reglament (UE) 2021/241, de 12 de febrer.

Una vegada concedida, l’entitat beneficiària de la subvenció podrà informar la direcció general competent en matèria de vivenda en cas de desajustament de les anualitats concedides inicialment amb el ritme d’execució de l’acció subvencionada, de conformitat amb el que disposa l’article 64 del Reial decret 887/2006, de 21 de juliol.

Es podrà ampliar el crèdit destinat a finançar el programa d’ajudes regulat en les presents bases amb posterioritat a la seua publicació, d’acord amb la regulació que establix l’article 58 del Reial decret 887/2006, de 21 de juliol, en atenció als supòsits d’excepcionalitat que establix l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

En virtut de l’article 62.3 del Reial Decret llei 36/2020, de 30 de desembre, la quantia total màxima fixada inicialment en la respectiva convocatòria es podrà ampliar dins dels crèdits disponibles, sense necessitat d’una nova convocatòria.

*Base vintena. Comunicació a la Unió Europea*

En relació amb la política de la competència de la Unió Europea, les ajudes que es promouen no requerixen notificació o comunicació a la Unió Europea, ja que no falsegen o amenacen de falsejar la competència, d’acord amb el que establix l’article 107 del Tractat de funcionament de la Unió Europea.

En este context, el Reial decret 853/2021, de 5 d’octubre, articula i regula, entre altres, el programa d’ajuda a la construcció de vivendes en lloguer social en edificis eficients energèticament que s’enquadra específicament en la inversió C02.I02 «Programa de construcció de vivendes en lloguer social en edificis energèticament eficients».

El programa s’executa a través d’inversions directes per part de les administracions estatal i territorials, en què un ajuntament de la Comunitat Valenciana, els seus organismes públics, entitats de dret públic, empresa pública o publicoprivada o societat mercantil participada majoritàriament per l’ajuntament, en un procediment de concurrència no competitiva permés per la llei, ajustant-se al criteri d’orde de sol·licitud, rep una subvenció pública per a cobrir una part dels costos de construcció de vivendes, que seran destinades per al lloguer social o a preus assequibles durant un període determinat. En este cas, no hi ha *selectivity*, i per això es considera que no hi ha ajuda d’estat.

*Base vint-i-unena. Clàusula de transparència*

1. Les entitats beneficiàries de subvenció, en aplicació de l’article 3 de la Llei 19/2013, de 9 de desembre, de transparència, accés a la informació pública i bon govern; de l’article 4 de la Llei 1/2022, de 13 d’abril, de transparència i bon govern de la Comunitat Valenciana, i de l’article 3 del Decret 105/2017, de 28 de juliol, del Consell, en matèria de transparència i de regulació del Consell de Transparència, Accés a la Informació Pública i Bon Govern, pel qual es desplega la Llei 2/2015, de 2 d’abril, hauran de complir les obligacions en matèria de publicitat activa, sense perjuí de les obligacions que establix l’article 14 de la Llei 38/2003, de 17 de novembre, i la resta de legislació aplicable, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben, durant el període d’un any natural, ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022, de 13 d’abril, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

2. La difusió de la informació que establix esta clàusula s’ha de realitzar a través de la pàgina web de l’entitat subvencionada.

3. Les entitats anteriors hauran de publicar la informació a partir de l’any següent a aquell en què s’hagen superat els llindars establits, i haurà de mantindre’s publicada durant 4 anys naturals.

4. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions previstes en la llei de transparència que esta requerisca, en el termini de 15 dies hàbils des de l’endemà del dia en què tinga lloc el requeriment. Una vegada transcorregut el termini conferit en el requeriment sense que s’haja atés, l’òrgan que haja realitzat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril.

5. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Base vint-i-dosena. Informació relativa al tractament de dades personals*

La gestió de les subvencions que preveuen estes bases comporta el tractament de dades de caràcter personal, de manera que cal complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre’s en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

En la convocatòria s’inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679, i l’article 11 de la Llei orgànica 3/2018, de 5 de desembre.

En tota la gestió de les subvencions s’haurà de garantir una seguretat adequada de les dades personals, i s’inclourà la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l’aplicació de mesures tècniques o organitzatives apropiades per a aconseguir la integritat i la confidencialitat de les dades.

*Base vint-i-tresena. Règim jurídic aplicable a les bases reguladores i a la convocatòria*

Estes bases reguladores de subvencions i la seua convocatòria estan subjectes al règim jurídic següent:

a) Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència.

b) Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència.

c) Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència i la normativa de la Unió Europea que es menciona en l’article 1, apartats del 3 al 5.

d) Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.

e) Orde HFP/1031/2021, de 29 de setembre, per la qual s’establix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del Pla de recuperació, transformació i resiliència.

f) Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executa el Pla de recuperació, transformació i resiliència.

g) Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

h) Llei 38/2003, de 17 de novembre, general de subvencions.

i) Reial decret 887/2006, de 21 de juliol, pel qual s’aprova el Reglament de la Llei de marques.

j) Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions i les seues normes reglamentàries de desplegament.

k) Llei 8/2023, de 27 de desembre, de pressupostos de la Generalitat per a l’exercici 2024.

l) Acord núm. 37 (programa 6), de la comissió bilateral, celebrada el 2 d’agost de 2024, relatiu a la reserva de fons per a les actuacions seleccionades en una pròxima convocatòria per a ajuntaments de la Comunitat Valenciana, del Programa d’ajuda a la construcció de vivendes en lloguer social en edificis energèticament eficients del Pla de recuperació, transformació i resiliència 2021-2026, finançat per la Unió Europea, NextGeneration EU.

En el que no preveja esta normativa, s’aplicaran les normes de dret administratiu o altres d’àmbit nacional o europeu que puguen resultar aplicables.

*Segon*

Convocar, per a l’exercici 2024, la concessió de les subvencions a ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publicoprivades i societats mercantils participades majoritàriament pels ajuntaments del Programa d’ajuda a la construcció de vivendes en lloguer social en edificis energèticament eficients del Pla de recuperació, transformació i resiliència, finançat per la Unió Europea, NextGeneration EU.

Es convoquen per a l’exercici 2024 les ajudes establides en la present resolució, per la qual s’aproven les bases reguladores per a la concessió de subvencions a ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publicoprivades i societats mercantils participades majoritàriament pels ajuntaments del Programa d’ajuda a la construcció de vivendes en lloguer social en edificis energèticament eficients, que es regiran per les bases establides en l’apartat anterior i conforme a les condicions següents:

1. Finançament de les ajudes

El finançament de les ajudes que regula la present orde es farà amb càrrec al capítol 7 i a l’aplicació pressupostària G0116.99.00, subprograma 431M00, «MRR Vivenda i rehabilitació per a la recuperació econòmica i social» de la línia S1210, «Ajudes del Pla de recuperació, transformació i resiliència per a promocions de vivendes per a arrendament», dels pressupostos de la Generalitat per a l’exercici 2024.

La quantia total màxima de les ajudes que es concediran és de 9.550.520,00 euros, provinents de l’aportació del Ministeri de Vivenda i Agenda Urbana. Este import s’estima segons la disponibilitat pressupostària de la línia S1210.

No obstant això, d’acord amb el que establix l’article 62.3 del Reial decret llei 36/2020, de 30 de desembre, la quantia total màxima fixada inicialment en la convocatòria es podrà ampliar dins dels crèdits disponibles, sense necessitat d’una nova convocatòria.

No obstant això, si es complix algun dels supòsits previstos en l’article 58 del Reial decret 887/2006, de 21 de juliol, així com el que es disposa en l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar mitjançant una resolució de la vicepresidenta i consellera de Servicis Socials, Igualtat i Vivenda, fins a esgotar l’import disponible en la línia pressupostària; tot això, sense perjuí de poder incrementar-lo en un import major en cas que el Ministeri de Vivenda i Agenda Urbana aporte nous fons en el marc del Pla de recuperació, transformació i resiliència 2021-2026, finançat per la Unió Europea, NextGeneration EU. Esta resolució es publicarà, si és el cas, en el *Diari Oficial de la Generalitat Valenciana*  prèviament a la resolució de concessió de les ajudes.

Per contra, en el cas que l’import global de les sol·licituds presentades, que complisquen els requisits de les presents bases, siga inferior a la dotació total inicial prevista de la convocatòria, el sobrant es podrà alliberar per a destinar-se a altres programes o necessitats pressupostàries de la Vicepresidència i Conselleria de Servicis Socials, Igualtat i Vivenda, vinculades al Reial decret 853/2021, de 5 d’octubre.

2. Condicions de la concessió de les ajudes

El procediment de concessió d’estes subvencions serà en règim de concurrència no competitiva, conforme a l’article 62.1 del Reial decret llei 36/2020, de 30 de desembre, per remissió de l’article 24 del Decret llei 6/2021, d’1 d’abril, segons estricte orde de presentació i d’acord amb el que s’establix en les bases tercera i tretzena.

D’acord amb el que s’assenyala en el segon paràgraf de l’article 61 del Reial decret 853/2021, de 5 d’octubre, podran ser destinataris últims d’estes ajudes els ajuntaments de la Comunitat Valenciana, els seus organismes públics i altres entitats de dret públic, les seues empreses públiques, publicoprivades i societats mercantils participades majoritàriament pels ajuntaments que promoguen, amb destinació a lloguer social o a preu assequible, vivendes de nova construcció o en edificis rehabilitats no destinats actualment a vivenda, sobre terrenys de titularitat pública, que sol·liciten les presents ajudes en forma i termini, que es destinen al lloguer social o a preu assequible durant un termini d’almenys 50 anys, comptats des de l’endemà de la data de l’obtenció de la qualificació definitiva, que complisquen amb els requisits establits en la base segona. Estes hauran d’estar finalitzades el 30 de juny de 2026, sense perjuí de les possibles pròrrogues que es puguen establir de conformitat amb l’article 4.7 del Reial decret 853/2021, de 5 d’octubre.

3. Termini i forma de presentació de sol·licituds

La sol·licitud es presentarà de manera telemàtica en model normalitzat dirigit a la direcció general competent en matèria de vivenda i estarà firmada electrònicament, mitjançant firma electrònica avançada basada en un certificat reconegut, pel seu representant legal. Es podran presentar sol·licituds des de l’endemà de la publicació de la convocatòria d’estes bases en el *Diari Oficial de la Generalitat Valenciana*  fins al 30 de juny de 2025. L’incompliment del termini de sol·licitud determinarà automàticament l’exclusió de la convocatòria.

El procediment de sol·licitud serà telemàtic i s’haurà de fer segons el que establix l’apartat primer de la resolució, sense perjuí del que dispose la legislació reguladora del procediment administratiu comú de les administracions públiques.

La presentació telemàtica de la sol·licitud es farà mitjançant el formulari disponible en la seu electrònica de la Generalitat corresponent a este tràmit. La presentació de la sol·licitud implica l’acceptació incondicionada de les bases reguladores, de la convocatòria i de les condicions, els requisits i les obligacions que conté.

4. Documentació que s’ha d’adjuntar a la sol·licitud.

Al formulari de sol·licitud s’adjuntarà la documentació relacionada en la base onzena, apartat 2, de la present resolució.

5. Esmena de la sol·licitud.

Es notificarà als sol·licitants mitjançant un requeriment d’esmena la documentació que falte aportar o esmenar.

El termini per a l’esmena d’estes objeccions serà de deu dies hàbils a comptar de l’endemà del dia en què tinga lloc la notificació segons la Llei 39/2015, d’1 d’octubre. En el cas de no esmenar les objeccions, o de fer-ho fora dels terminis assenyalats, s’entendrà desistida la petició d’ajudes, amb la resolució motivada prèviament.

A l’efecte del que s’assenyala en la base 3a punt 1, es considerarà data de presentació aquella en què la sol·licitud reunisca tots els requisits exigits i vaja acompanyada dels documents preceptius, una vegada esmenades les absències o insuficiències, que, si és el cas, haja apreciat l’òrgan instructor.

6. Termini de resolució i notificació de la resolució d’ajudes

El termini màxim per a resoldre i notificar la resolució, que posarà fi a la via administrativa, serà de sis mesos comptats des de l’endemà de la presentació de la sol·licitud. Transcorregut este termini sense que s’haja dictat i publicat cap resolució expressa, els sol·licitants podran entendre desestimada la seua sol·licitud per silenci administratiu.

Les resolucions de les ajudes es notificaran d’acord amb el que preveu l’article 40 de la Llei 39/2015, d’1 d’octubre.

7. Recursos contra la resolució de les ajudes.

Contra la resolució de les ajudes, que esgota la via administrativa, es podrà interposar un recurs potestatiu de reposició, en el termini d’un mes a comptar de l’endemà de la publicació d’esta, segons el que establixen els articles 123 i 124 de la Llei 39/2015, d’1 d’octubre, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació d’esta, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.

8. Informació relativa al tractament de dades personals

El present article té com a objectiu complir el que establix la normativa de protecció de dades quant a la informació que ha de facilitar-se als interessats. En virtut d’això, s’informa:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda (c/ de la Democràcia, 77, 46181 València).

b) Les dades de la delegació de protecció de dades són les següents: passeig de l’Albereda, 16. 46408 València. Adreça electrònica: [dvg@nss.lb](mailto:nfe@gkt.vj).

c) La finalitat del tractament de les dades personals serà la gestió de la concessió de subvencions.

d) Les bases de legitimació general aplicables al tractament de dades són les que regula l’article 6.1 c i e del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

e) La Vicepresidència i Conselleria de Servicis Socials, Igualtat i Vivenda no cedirà les seues dades personals.

f) Les dades es comunicaran a les persones destinatàries següents o categories de persones destinatàries següents: – La Base de dades nacional de subvencions i la Intervenció Delegada, tot això en compliment d’obligacions legals exigibles al responsable. – Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i les entitats beneficiàries.

g) Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades i de conformitat amb la normativa d’arxius i documentació. No obstant això, les dades personals es podran conservar durant períodes més llargs sempre que es tracten exclusivament amb finalitats d’arxivament en interés públic, finalitats d’investigació científica o històrica o finalitats estadístiques, sense perjuí de l’aplicació de les mesures tècniques i organitzatives apropiades a fi de protegir els drets i les llibertats de la persona interessada. En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

h) No es realitzaran transferències internacionals.

i) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: sede.gva.es/va/proc19970.

j) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en l’enllaç sede.gva.es/va/proc22094, això sense perjuí de la possibilitat de reclamar davant de l’Agència Espanyola de Protecció de Dades.

*Tercer. Eficàcia*

Esta resolució produirà efectes l’endemà de publicar-se en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar un recurs potestatiu de reposició, en el termini d’un mes a comptar de l’endemà de la publicació, segons establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.

  

València, 18 de novembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.